29.9.2023
EL
Επίσημη Εφημερίδα της Ευρωπαϊκής Ένωσης
C 344/95
Ορισμός του ΒΔΕ: Οι κόμβοι παρυφών, οι οποίοι μετρώνται ως ο αριθμός των υπολογιστικών κόμβων που παρέχουν λανθάνουσα καθυστέρηση κάτω των 20 χιλιοστών του δευτερολέπτου· όπως είναι ένας μεμονωμένος εξυπηρετητής ή άλλο σύνολο συνδεδεμένων υπολογιστικών πόρων, που λειτουργεί ως μέρος υποδομής υπολογιστικής παρυφών και συνήθως βρίσκεται σε κέντρο δεδομένων παρυφών που λειτουργεί στις παρυφές της υποδομής και, επομένως, βρίσκεται πλησιέστερα στους χρήστες για τους οποίους προορίζεται από έναν κόμβο υπολογιστικού νέφους σε κεντρικό κέντρο δεδομένων.
Πηγή: Παρατηρητήριο παρυφών (19) Δεν υπάρχει διαθέσιμο σημείο δεδομένων Βασική τιμή (τελευταίο διαθέσιμο σημείο ιστορικών δεδομένων): 0 το 2022.
Πλαίσιο, παραδοχές, υπόδειγμα λειτουργικής μορφής και τελευταίες τάσεις
Η υπολογιστική παρυφών καθιστά δυνατή την παροχή υπηρεσιών επεξεργασίας δεδομένων από αποκεντρωμένους υπολογιστικούς κόμβους και υποδομές στην παρυφή του δικτύου, ελαχιστοποιώντας τη μετάδοση περιττών δεδομένων μέσω του δικτύου και βελτιώνοντας τις συνολικές επιδόσεις του υπολογιστικού νέφους.
Η εγκατάσταση κόμβων παρυφών υποστηρίζει την ανάπτυξη υπηρεσιών επεξεργασίας δεδομένων με χαμηλή λανθάνουσα καθυστέρηση.
Συνδυαζόμενη με διάφορες τεχνολογίες όπως η ανάπτυξη των δικτύων 5G, οι αλγόριθμοι, οι αισθητήρες και το διαδίκτυο των πραγμάτων, τα δεδομένα, η τεχνητή νοημοσύνη, η μηχανική μάθηση, η εικονική πραγματικότητα και η ρομποτική, η ανάπτυξη κόμβων παρυφών έχει τη δυνατότητα να αποφέρει σημαντικά οφέλη για τις επιχειρήσεις, καθώς επίσης να στηρίξει την πρόοδο του ψηφιακού μετασχηματισμού πολλών τομέων της οικονομίας.
Η ανάπτυξη κόμβων παρυφών που χαρακτηρίζονται από υψηλή ασφάλεια και κλιματική ουδετερότητα εκτιμάται ότι θα εξελιχθεί ακολουθώντας τυποποιημένη καμπύλη σχήματος S όσον αφορά την υιοθέτηση τεχνολογίας και καινοτομίας.
Η βασική τιμή για το 2022 θεωρείται ότι είναι «0».
Η μεθοδολογία που απαιτείται για τον ποσοτικό προσδιορισμό της εγκατάστασης κόμβων παρυφών και της χωροθέτησής τους τελεί ακόμη υπό εκπόνηση.
Οι τρέχουσες πληροφορίες επιχειρηματικής ανάλυσης είναι σπάνιες και εστιάζουν μόνο στις αναμενόμενες δαπάνες για τις υποδομές, το λογισμικό και τις υπηρεσίες υπολογιστικής παρυφών [έργο UNLOCK-CEI, 2023 (20)], γεγονός που δεν επιτρέπει την άμεση ενσωμάτωση στην υφιστάμενη εγκατάσταση κόμβων παρυφών.
Ως εκ τούτου, οι πληροφορίες από την Ένωση Ευρωπαϊκών Φορέων Εκμετάλλευσης Τηλεπικοινωνιακών Δικτύων περιγράφουν τρεις εμπορικές υπηρεσίες υπολογιστικής παρυφών σε ολόκληρη την Ευρώπη (21), αλλά δεν παρέχουν επαρκείς πληροφορίες για τον προσδιορισμό της τοποθεσίας ή του μεγέθους της εγκατάστασης παρυφών.
Οι λίγες διαθέσιμες πηγές δεδομένων συγκλίνουν στο συμπέρασμα ότι η υπολογιστική παρυφών εξακολουθεί να βρίσκεται σε εμβρυακό στάδιο στην Ευρώπη το 2023, δεδομένου ότι οι περισσότεροι ενδιαφερόμενοι οργανισμοί βρίσκονται ακόμη στη φάση της ευαισθητοποίησης και της εκπαίδευσης, ενώ υπάρχουν παράλληλα και ορισμένοι που υλοποιούν πιλοτικά έργα μικρής κλίμακας (έργο UNLOCK-CEI, 2023).
Αυτό αποτελεί κινητήρια δύναμη για την αναμενόμενη, σχετικά περιορισμένη, εγκατάσταση κόμβων παρυφών κατά τα επόμενα έτη, μεταξύ 2023 και 2026.
Κατά την περίοδο 2025-2027, οι επενδύσεις στο πλαίσιο του έργου IPCEI-CIS (σημαντικό έργο κοινού ευρωπαϊκού ενδιαφέροντος για υποδομές και υπηρεσίες υπολογιστικού νέφους επόμενης γενιάς) αναμένεται να καταστήσουν εμπορικά διαθέσιμες στην αγορά τεχνολογίες και λύσεις υπολογιστικής παρυφών.
Αυτό θα ενισχύσει την υιοθέτηση σε ολόκληρη την Ευρώπη, επιτρέποντας την εκθετική επέκταση της εγκατάστασης κόμβων παρυφών για την επίτευξη του στόχου έως το 2030.
Στο πλαίσιο αυτό, το γράφημα 9 παρέχει προκαταρκτική απεικόνιση της διαδρομής προς την επίτευξη του στόχου της ψηφιακής δεκαετίας, ενώ δεν μπορεί ακόμη να καθοριστεί βασική πορεία.
(19) https://digital-strategy.
ec.europa.eu/el/policies/edge-observatory (20) UNLOCK-CEI, Cloud-Edge-IoT Demand Landscape (Απρίλιος 2023).
(21) Ένωση Ευρωπαϊκών Φορέων Εκμετάλλευσης Τηλεπικοινωνιακών Δικτύων, The State of Digital Communications 2023, Φεβρουάριος 2023.